Gen 2 Gideon & Rulien - Faithlife Sermons
Gen 2 Gideon & Rulien
Gideon Jordaan & Rulene Swart
6. Skriflesing & boodskap
8. Ps 134: 4?
Liewe Gideon & Rulene
a. Om te weet dat God julle Vader is – Hy is die een wat julle op hierdie aarde wou hê – Ps 139 vertel dat die Vader jou al voor jou geboorte geken het. Hy sorg vir ons en Hy sal julle ook versorg in julle huwelik. Want dit is nie altyd maklik nie! Ons het in Gen 2 gelees dat God die huwelik ingestel het – dit is nie maar net 'n sosiale gewoonte nie! Dit is Hy wat julle twee ook na mekaar gebring het. Maar die Bybel leer ons ook van die Satan – wat probeer om God se werk ongedaan te maak. En as God dan 'n man en vrou na mekaar bring, sál die Satan daardie twee uitmekaar wil dryf. Maar – God is ons Vader en julle kan verseker weet – Hy sal julle bystaan as daar moeilike tye kom. Maar nou weet ons ook – God gee dinge aan hulle wat Hom daarvoor vra! En mens vra van God deur te bid. Moenie ophou vra nie – wees 'n biddende huwelikspaartjie. Só sal julle seëninge ontvang wat julle nie eers oor gedroom het nie.
b. Dit is ook om te weet dat julle in Jesus gered is. Te weet dat Hy saam met die Vader ewige God is, maar méns geword het om te sterf vir ons sondes. Judas noem hierdie ons "allerheiligste geloof". Sorg dat julle nie in hierdie geloof veragter nie – soek God voortdurend op – en julle sal sy vergiffenis in JC bly ervaar – aan Hom verbind. En dan sal julle dit baie makliker vind om mekaar te vergewe. Glo my, en ek glo julle weet dit, vergiffenis is nodig in die huwelik. Om te vergewe is een van die belangrikste maniere waarop die liefde (agapé) sigbaar word.
c. Die geloof word in ons harte gesaai deur die Heilige Gees. Maar nie net gesaai nie, ook in stand gehou! En ons weet dat God sy Gees deur sy Woord laat werk. Daarom is die anker vir julle huwelik 'n lewe in ooreenstemming met God se Woord. Moet dus nie ophou om God se Woord op te soek nie – in persoonlike Bybellees, in eredienste, en by elke moontlike geleentheid.
Die regtige reis is dit wat nou vandag vir julle aanbreek. AL het mens mekaar hóé goed leer ken voor die tyd, dit is eers wanneer die aankleef van mekaar (soos in Gen 2 beskryf) aanbreek, dat jy mekaar leer ken. Dan is daar nie meer 'n ding soos gou-gou na ma se huis toe gaan, mekaar vir 'n dag of wat nie sien nie, en sulke dinge is nie. Nee, nou is dit basies 24 uit die 24 uur! En nou gaan julle kante en aspekte van mekaar leer ken wat julle nog nie vroeër geken het nie.
Die belangrikste ding wat ek oor die reis self wil sê, is dat julle moet verstaan dat 'n mens verwagtinge het oor hoe die reis gaan wees. Jy visualiseer dit, jy beleef dit al voor die tyd. Maar, dan reën dit, of die kar breek, of een akkordeer nie so lekker met die kos in die vreemde nie, of wat ook al. Jy kom agter jy hou nie van sekere aspekte van die reis nie. So sal dit in elke huwelik wees – te min van dit, te veel van dat. Sukkel dalk om kinders te hê, of finansies trek noustrop, of een word siek , ens.
Nou het julle al sekerlik ervaring van mense in die samelewing (familie of vriende) wat ons soms smartvrate noem. Hulle kyk altyd teen die slegte dinge vas. Hulle kan nie daarby verby kom nie. Dit is byna of hulle nie gelukkig is as hulle nie ongelukkig is nie. En so gaan dit ook maar tussen man en vrou – as hulle saam op hierdie huweliksreis is, en hulle ervaar die slegte, dan kan hulle nie daarby verby kom nie – bly daarteen vaskyk! Moenie dit toelaat in julle huwelik nie! Hanteer dit waar julle kan, maar as dit dan iets is wat julle nie kan verander nie – maak vrede en gaan vorentoe. Verwyte bring mens nêrens nie – ook nie 'n ewige poging om die ander te laat verander nie. Aanvaar die een wat die Vader na jou toe gelei het en geniet die reis! Daar is min dinge in die lewe wat so onaangenaam is as 'n huweliksreis wat nie geniet word nie!
Gideon en Rulene,
Gideon & Rulene, ook julle moet verklaar dat daar regtens geen beletsel is teen julle voorgenome huwelik nie. God ken die harte, en sal weet of daar iets deur julle verswyg word.
Verklaar jy, Gideon, dat daar geen beletsel is, wetlik of andersins, teen jou voorgenome huwelik, met Rulene, hier teenwoordig nie? Wat is jou antwoord? (Ja)
Verklaar jy, Rulene, dat daar geen beletsel, wettig of andersins, is teen jou voorgenome huwelik met Gideon, hier teenwoordig nie?
Gideon & Rulene, is dit julle wens om in die huwelik bevestig te word, en om saam te woon as man en vrou, soos die heilige Evangelie ons beveel? Wat is julle beide se antwoord? (Ja)
Gideon, sê agter my aan:
Ek, Gideon, neem jou, Rulene, as my wettige vrou, om jou van vandag af verder te hê as my wettige vrou. Ek beloof om jou lief te hê, te eer en te versorg, in goeie sowel as slegte tye, in voorspoed en teëspoed, in gesondheid en siekte, in rykdom en in armoede. Ek sien af van alle ander vroue, en sal getrou bly aan jou, so lank ons beide sal lewe, totdat die dood ons skei. Dit is my plegtige eed aan jou!
Rulene, sê agter my aan:
Ek, Rulene neem jou, Gideon, van vandag af verder, as my wettige man. Ek beloof dat ek jou sal liefhê, jou gehoorsaam sal wees in alles wat reg en billik is, ek sal jou help en bystaan, en ek sal jou nooit verlaat nie. Ek sien af van alle ander mans, en sal heilig met jou lewe, in goeie en slegte tye, in voorspoed en teëspoed, in gesondheid en siekte, in rykdom en in armoede totdat die dood ons skei. Dit is my plegtige eed aan jou.
Aangesien Gideon & Rulene hulle verbind het tot 'n heilige verbintenis in die huwelik, en só voor God en al hierdie getuies verklaar het, en sodanige beloftes aan mekaar gegee het, en aan mekaar die ringe gegee het as simbool hiervan, verklaar ek Gideon & Rulene tot man en vrou. In die Naam van die Vader, die Seun en die Heilige Gees! AMEN.
Gideon, jy mag jou vrou soen!
Gideon & Rulene, ek vra julle nou om neer te kniel, sodat ons met en vir julle kan bid. Kom ons bid.